Vilniaus Perlas-MRU

Vilniaus „Perlas-MRU“ – Vilniaus krepšinio klubas, gyvavęs 2004–2013 m. Klubas gali pasigirti savo turtinga istorija, nes yra žaidęs visose Lietuvos krepšinio lygose – RKL, NKL, LKL. Be to, tai vienas geriausių krepšinio piramidės pavyzdžių, kai klubas turi komandas skirtingose krepšinio lygose ir suteikia galimybę geriausiems žaidėjams kilti į aukštesnį lygį. Ilgai žaidęs NKL, 2009 m. Vilniaus „Perlas“ komerciniu principu pateko į LKL lygą (tačiau išlaikė savo vietą ir NKL lygoje) ir žaidė ten 2009–2010 ir 2010–2011 metų sezonus. 2011 metais vietą elitinėje krepšinio lygoje pardavė Pasvalio „Pieno žvaigždžių“ komandai.

2004–2005 m. sezonas

Šį sezoną galima laikyti klubo debiutiniu, nes LKAL 2003–2004 m. sezone nesėkmingai žaidusią Vilniaus „SSK-Nord/LB draudimas“ komandą pradėjo remti UAB „Olifėja“(tiksliau – jos prekinis ženklas „Perlas“), todėl šiame sezone LKAL komanda pasivadino Vilniaus „SSK-Perlas“. Komandos spalvos – bordinė ir balta. Komandos sudėtis: Phil A.Gephart, Henrikas Šliogeris, Robertas Bitinas, Vytautas Šarakauskas, Šarūnas Kulevičius, Andrius Panavas, Marius Tenikaitis, Lukas Chmieliauskas, Gediminas Bliujus, Remigijus Sugintas, Rytis Lingė ir kiti. Komanda reguliariajame sezone užėmė 13 vietą su 9 pergalėmis ir 43 pralaimėjimais ir į atkrintamąsias varžybas nepateko.

2005–2006 m. sezonas

NKL lygoje žaidė klubo komanda Vilniaus „SSK-Perlas“. Komandos sudėtis: Andrius Panavas, Henrikas Šliogeris, Vytautas Šarakauskas, Robertas Bitinas, Lukas Chmieliauskas, Valdas Kaukėnas, Marius Kugauda, Remigijus Sugintas, Gediminas Bliujus, Justas Kaziliūnas, Rytis Lingė, Aivaras Alsys, Valerijus Četovičius, Rimantas Stūronas, Edvinas Dūda. Komanda B grupėje užėmė 7 vietą su 19 pergalių ir 25 pralaimėjimais ir turėjo žaisti išlikimo varžybas su kitomis 13-16 vietas užėmusiomis komandomis. Seriją 2:0 prieš Tauragės „Bremena-KTU“ komandą laimėjęs Vilniaus „SSK-Perlas“ išliko NKL.

2006–2007 m. sezonas

NKL lygoje žaidė klubo komanda Vilniaus „KM-SSK-Perlas“. Komandos sudėtis: Tadas Šablinskas, Andrius Montrimas, Simas Slabačiauskas, Henrikas Šliogeris, Šarūnas Šliogeris, Remigijus Sugintas, Šarūnas Kulevičius, Laurynas Samėnas, Andrius Gorskovas, Ridas Pulkauninkas. B grupėje komanda užėmė 6 vietą su 19 pergalių ir 25 pralaimėjimais ir aštuntfinalio serijoje 0:2 nusileido Šilutės „Šilutės“ komandai.

2007–2008 m. sezonas

NKL lygoje žaidė klubo komanda Vilniaus „KM-SSK-Perlas“. Komandos spalvos – bordinė ir geltona. Komandos sudėtis: Mindaugas Kuzminskas, Simas Buterlevičius, Lukas Brazdauskis, Tadas Šablinskas, Andrius Montrimas, Laurynas Samėnas, Henrikas Šliogeris, Remigijus Sugintas, Šarūnas Kulevičius, Gediminas Bliujus, Vitalij Lukša, Aivaras Mincė. Reguliariajame sezone komanda užėmė 9 vietą su 17 pergalių ir 15 pralaimėjimų. Atkaklioje aštuntfinalio serijoje 2:3 nusileido Pasvalio „Pieno žvaigždžių“ komandai.

2008–2009 m. sezonas

NKL lygoje žaidė klubo komanda Vilniaus „Perlas“. Komandos spalvos – bordinė ir geltona. Komandos sudėtis: Jonas Valančiūnas, Eimantas Bendžius, Tautvydas Šležas, Simas Buterlevičius, Žydrūnas Kelys, Kristijonas Gaška, Linas Valatkevičius, Evaldas Kairys, Deividas Nazarovas, Marius Zimnickas, Domantas Pipiras, Povilas Duchovskis. Dalį sezono žaidė Lukas Brazdauskis, Šarūnas Kulevičius, Mantas Kazonas, Paulius Gvazdaitis. Vyr. treneris Marius Linartas, treneris Tadas Stankevičius. Reguliariajame sezone komanda užėmė 12 vietą su 18 pergalių ir 18 pralaimėjimų. Atkaklioje aštuntfinalio serijoje 2:3 nusileido Vilniaus „KK Akademija“ komandai.

2009–2010 m. sezonas

Klubas nusprendė kilti į aukščiausiąją Lietuvos krepšinio lygą – LKL. Kadangi sportiniu keliu (pavyzdžiui, laimėti NKL) to nepavyko padaryti, buvo nuspręsta prašyti priimti į lygą komerciniu keliu, sumokėjus startinį 350 000 litų mokestį. Namų arena komanda pasirinko „Lietuvos ryto“ areną. Prašymas buvo patenkintas ir komanda pradėjo žaisti LKL, išlaikę ir vietą NKL, tad šį sezoną rungtyniavo dvi komandos.

LKL

LKL žaidusios komandos spalvos: balta ir juoda. Vilniaus „Perlo“ komandos sudėtis: Paulius Dambrauskas, Eimantas Bendžius, Tautvydas Šležas, Lukas Brazdauskis, Aidas Viskontas, Kristijonas Gaška, Saulius Kulvietis, Deividas Nazarovas, Marius Zimnickas, Povilas Duchovskis, Giedrius Staniulis, Evaldas Kairys. Dalį sezono žaidė Jonas Valančiūnas, Žydrūnas Kelys, Karolis Brusokas. Vyr. treneris Marius Linartas, kurį sezono eigoje pakeitė Roberts Štelmahers. Komandos direktorius Giedrius Aidietis. LKL sezone 2009-10-06 d. debiutavo pergale, įveikdami Vilniaus „Sakalus“ 78:72, o 2010-02-06 d. sugebėjo įveikti daugkartinį LKL čempioną Kauno „Žalgirį“ . Komanda LKL reguliariajame sezone užėmė 8 vietą su 11 pergalių ir 13 pralaimėjimų. Ketvirtfinalio serijoje 0:2 nusileido Vilniaus „Lietuvos ryto“ komandai. Taip pat Vilniaus „Perlas“ žaidė BBL Iššūkio divizione, kur užėmė 3 vietą, serijoje 2:0 nugalėjusi Talino „TTU“ komandą.

NKL

Klubo komanda NKL lygoje vadinosi Vilniaus „VKM-Perlas“. Komandos spalvos: balta ir juoda. Sudėtis: Andrius Gorskovas, Tomas Grybauskas, Remigijus Sugintas, Henrikas Šliogeris, Linas Valatkevičius, Domantas Pipiras, Povilas Duchovskis, Gabrielius Ramonas, Mantas Kazonas, Saulius Stancikas, Antanas Udras, Dominykas Narkūnas, Karolis Brusokas, Modestas Gilys, Martynas Ruokis. Vyr. treneris Tadas Stankevičius. Reguliariajame sezone užėmė 10 vietą su 12 pergalių ir 18 pralaimėjimų, aštuntfinalio serijoje 0:3 pralaimėjo Pakruojo „Merestai“.

2010–2011 m. sezonas

Klubas turėjo dvi komandas – LKL ir NKL lygose.

LKL

LKL Vilniaus „Perlo“ komandos spalvos: balta/šviesiai žalia ir žalia/juoda. Komandos sudėtis: Paulius Dambrauskas, Arvydas Šikšnius, Eimantas Bendžius, Dovydas Redikas, Tautvydas Šležas, Žydrūnas Kelys, Aidas Viskontas, Vilmantas Dilys, Saulius Kulvietis, Laurynas Samėnas, Giedrius Staniulis, Evaldas Kairys. Dalį sezono žaidė Karolis Petrukonis, Evaldas Lengvinas, Vytautas Valiulis, Deividas Nazarovas, Artūras Valeika, Petras Baločka. Vyr. treneris Roberts Štelmahers, treneris Nerijus Zabarauskas (dalį sezono – Ivanas Sunara). Komandos direktorius Giedrius Aidietis. Komanda LKL reguliariajame sezone užėmė 7 vietą su 11 pergalių ir 13 pralaimėjimų. Ketvirtfinalio serijoje 0:2 nusileido Vilniaus „Lietuvos ryto“ komandai. Vilniaus „Perlas“ taip pat žaidė BBL Elito divizione ir užėmė 9 vietą su 9 pergalėmis ir 13 pralaimėjimų bei į atkrintamąsias varžybas nepateko.

NKL

NKL komanda vadinosi Vilniaus „Perlas-MRU“, komandos spalvos: balta ir juoda. Klubo direktorius Vytenis Tupčiauskas, vyr. treneris Tadas Stankevičius. Sudėtis: Mindaugas Sakalauskas (žaidžiantysis treneris), Laurynas Jacevičius, Mantas Kazonas, Antanas Udras, Karolis Brusokas, Paulius Semaška, Domantas Pipiras, Edvinas Šeškus, Tadas Padegimas, Andrius Gorskovas, Gabrielius Ramonas, Modestas Gilys, Deividas Nazarovas, Evaldas Lengvinas. Reguliariajame sezone užėmė 8 vietą su 14 pergalių ir 14 pralaimėjimų, 8 vieta liko ir II antrojo etapo grupėje (18 pergalių ir 24 pralaimėjimai). Aštuntfinalio serijoje 0:2 nusileista Jonavos „Triobet“ komandai.

2011–2012 m. sezonas

Netekęs rėmėjų, klubas LKL komandos Vilniaus „Perlas“ vietą aukščiausioje krepšinio lygoje perdavė Pasvalio „Pieno žvaigždžių“ komandai. Klubui liko NKL lygos komanda, pavadinimu Vilniaus „Perlas-MRU“. Komandos spalvos: balta ir juoda. Sudėtis: Mantas Virbalas, Antanas Udras, Karolis Brusokas, Gintautas Vileita (žaidžiantysis treneris), Mantas Kazonas, Vaidas Kazonas, Žydrūnas Stankus, Paulius Semaška, Tadas Padegimas, Modestas Gilys, Dominykas Domarkas, Kristijonas Gaška, Eivydas Mološčiakas. Dalį sezono žaidė Rimgaudas Kukta, Vadim Volodko, Tauras Skripkauskas. Vyr. treneris Mindaugas Sakalauskas, treneriai Vytenis Tupčiauskas, Gintautas Vileita. Reguliariajame sezone užėmė 9 vietą su 15 pergalių ir 15 pralaimėjimų, 5 vieta antroje II etapo grupėje (19 pergalių ir 25 pralaimėjimai).

2012–2013 m. sezonas

Klubas turėjo dvi komandas – NKL ir RKL lygose.

NKL

NKL žaidusi komanda vadinosi Vilniaus „Perlas-MRU“, jos spalvos: baltai žalia ir juoda. Sudėtis: Mantas Virbalas, Antanas Udras, Jonas Elvikis, Dominykas Domarkas, Vaidas Kazonas, Vytautas Buzas, Augustinas Vitas, Žydrūnas Stankus, Dovis Bičkauskis, Keyron Sheard, Tadas Padegimas, Lukas Poniškaitis; dalį sezono žaidė Augustinas Jankaitis, Tomas Lekūnas, Žydrūnas Kelys, Edgaras Pundzius. Vyr. treneris Erikas Kučiauskas, treneris Mindaugas Sakalauskas. Komandos vadovas Giedrius Aidietis. Komanda reguliariajame sezone užėmė 13 vietą – 14 pergalių ir 20 pralaimėjimų. Sėkmingai pasiekė ketvirtfinalį, kuriame pralaimėjo seriją 0:2 Jonavos „Triobet“ komandai. Galutinėje įskaitoje užėmė 5-8 vietas.

RKL

RKL’o B divizione žaidusi komanda vadinosi Vilniaus „KM-Perlas“, jos pagrindą sudarė Vilniaus krepšinio mokyklos 1995 m. gimimo laidos auklėtiniai. Komandos spalvos: balta ir raudona. Sudėtis: Dominykas Gružinskas, Žymantas Armonas, Erlandas Baliukonis, Vaidas Bendikas, Rimgaudas Kukta, Tadas Gimžauskas, Tomaš Romanovskij, Lukas Motiejūnas, Žygimantas Kosarevas, Gytis Brazauskas, Henrikas Šliogeris, Aurimas Jonkus, Rytis Pipiras, Norbertas Giga, Tomas Zdanavičius, Žygimantas Ūselis. Komandos vadovas Vytenis Tupčiauskas, trenerio asistentas Remigijus Valiulis. Komanda pasiekė ketvirtfinalį, kuriame pralaimėjo seriją 1:2 Biržų „Rinkuškių alaus“ komandai. Galutinėje įskaitoje užėmė 5-8 vietas.